120 sitieni minūtē
"120 sitieni minūtē" (franču: 120 battements par minute) ir 2017. gada Francijas drāmas filma, kuras režisors ir Robēns Kampijo. Filmā galvenās lomas atveido Nauels Peress Biskajarts, Arno Valuā, Adele Enela un Antuāns Renarts. Filma stāsta par aktīvistiem, kuri 1990. gados cīnās pret vispārēju vienaldzību pret AIDS izplatību. Filmas "120 sitieni minūtē" pirmizrāde notika 2017. gada 20. maijā Kannu kinofestivālā, kur tā saņēma Grand Prix balvu un FIPRESCI balvu. Filmu nominēja Cēzara balvai 13 kategorijās, saņemot sešas, tai skaitā kategorijā "Labākā filma". "120 sitieni minūtē" tika izvēlēta kā Francijas kandidatūra par labāko filmu svešvalodā 90. Kinoakadēmijas balvai, tomēr to nenominēja. Tīmekļa vietnē Rotten Tomatoes filmai ir 99% vērtējums.